b'\n_START_ARTICLE_\nMeri-Tuuli\n_START_PARAGRAPH_\nH\xc3\xb6yrylaiva Meri-Tuuli oli Kotkaan rekister\xc3\xb6ity vuonna 1905 Yhdysvalloissa rakennettu pikim\xc3\xa4nty- ja tammirunkoinen 770 bruttorekisteritonnin rahtialus. Alun perin alus oli rakennettu purjelaivaksi, mutta sen purjeet poistettiin, ja siihen asennettiin 230 hevosvoiman h\xc3\xb6yrykone. Alus oli ostettu Suomeen Norjasta talvi- ja jatkosotien j\xc3\xa4lkeen, ja se katsastettiin It\xc3\xa4meren liikenteeseen toukokuussa 1947. Alus upposi Siikajoen Tauvon edustalle syyskuussa 1947._NEWLINE_Alus l\xc3\xa4hti viimeiselle matkalleen Oulun Toppilan satamasta 23. syyskuuta 1947 lastinaan 33\xc2\xa0000 kuutiojalkaa haapatukkeja ja m\xc3\xa4\xc3\xa4r\xc3\xa4np\xc3\xa4\xc3\xa4n\xc3\xa4\xc3\xa4n Hysbyvikin tulitikkutehdas etel\xc3\xa4-Ruotsissa. Kun alus ehti Kokkolan edustalle, nousi 7\xe2\x80\x938 beaufortin myrsky, jonka vuoksi aluksen p\xc3\xa4\xc3\xa4llikk\xc3\xb6 p\xc3\xa4\xc3\xa4tti hakeutua suojaan Ykspihlajan satamaan Kokkolaan. T\xc3\xa4ss\xc3\xa4 kuitenkin ep\xc3\xa4onnistuttiin vallitsevan myrskyn vuoksi, ja samalla laivalla havaittiin vuoto. Pumput eiv\xc3\xa4t voimakkaan keinunnan vuoksi toimineet t\xc3\xa4ydell\xc3\xa4 teholla, jolloin alus jouduttiin k\xc3\xa4\xc3\xa4nt\xc3\xa4m\xc3\xa4\xc3\xa4n my\xc3\xb6t\xc3\xa4tuuleen. Tuulensuunnan vuoksi alus ei voinut yritt\xc3\xa4\xc3\xa4 Raahen satamaan, koska keinunta olisi heikent\xc3\xa4nyt pumppujen tehoa. Laivaneuvottelun j\xc3\xa4lkeen p\xc3\xa4\xc3\xa4llikk\xc3\xb6 p\xc3\xa4\xc3\xa4tti suunnata Hailuodon taakse tuulensuojaan. Aluksen ohittaessa Nahkiaisen majakkalaivan se viestitti majakkalaivalle tiedon tilanteesta valomerkein._NEWLINE_L\xc3\xa4hell\xc3\xa4 Hailuotoa myrsky k\xc3\xa4\xc3\xa4ntyi l\xc3\xa4nteen, ja sivuaallokon seurauksena vuoto lis\xc3\xa4\xc3\xa4ntyi, jolloin alus jouduttiin k\xc3\xa4\xc3\xa4nt\xc3\xa4m\xc3\xa4\xc3\xa4n my\xc3\xb6t\xc3\xa4tuuleen kohti rannikkoa. Alusta p\xc3\xa4\xc3\xa4tettiin yritt\xc3\xa4\xc3\xa4 kevent\xc3\xa4\xc3\xa4 p\xc3\xa4\xc3\xa4st\xc3\xa4m\xc3\xa4ll\xc3\xa4 kansilasti mereen, mutta t\xc3\xa4ss\xc3\xa4 ei kuitenkaan onnistuttu, sill\xc3\xa4 haapatukit eiv\xc3\xa4t vierineet yli laidan. T\xc3\xa4m\xc3\xa4n j\xc3\xa4lkeen vesi alkoi nousta, ja h\xc3\xb6yrykattiloiden tulet sammuivat. Alus laski ankkurin noin kolmen meripeninkulman p\xc3\xa4\xc3\xa4ss\xc3\xa4 Tauvon majakasta kello kahdeksan aamulla 25. syyskuuta. Alus k\xc3\xa4\xc3\xa4nnettiin vastatuuleen tarkoituksena pit\xc3\xa4\xc3\xa4 se mahdollisimman kauan pinnalla. Korkea aalto heitti kansilastin vasten hyttirakenteita vieden ne menness\xc3\xa4\xc3\xa4n, ja yksi pelastusveneist\xc3\xa4 karkasi. Toiseen vaurioituneeseen veneeseen p\xc3\xa4\xc3\xa4si viisi miest\xc3\xa4 mukaan lukien aluksella matkustajina olleet laivanvarustaja Ilmari Tuuli ja hallitussihteeri Erkki Tuuli, ja he pelastuivat veneen ajautuessa rantaan Tauvossa. Alukselle j\xc3\xa4iv\xc3\xa4t p\xc3\xa4\xc3\xa4llikk\xc3\xb6 ja yksi matruusi. Muut kuusi miehist\xc3\xb6nj\xc3\xa4sent\xc3\xa4 olivat kadonneet mereen._NEWLINE_Alus vajosi aaltoihin per\xc3\xa4 edell\xc3\xa4, mutta keula pysyi pinnalla. Matruusi pelastautui mastoon, ja p\xc3\xa4\xc3\xa4llikk\xc3\xb6 piti kiinni mist\xc3\xa4 sai. Heid\xc3\xa4t pelasti luotsipiirin alus Per\xc3\xa4meri puolenp\xc3\xa4ivn aikaan. Ennen uppoamistaan alus oli menett\xc3\xa4nyt per\xc3\xa4peilins\xc3\xa4 ja oli l\xc3\xa4hes hajoamistilassa. Alus vajosi kymmenen sylen syvyyteen, mutta nousi j\xc3\xa4lleen pintaan 30. syyskuuta kelluen kumollaan. 42,5 metrin pituinen hylyn pohjaosa lep\xc3\xa4\xc3\xa4 yl\xc3\xb6salaisin Siikajoen suulla Simppus\xc3\xa4ik\xc3\xa4n matalikolla matalassa vedess\xc3\xa4, ja siit\xc3\xa4 noin 900 metri\xc3\xa4 pohjoiseen on todenn\xc3\xa4k\xc3\xb6isesti hylyn toinen osa.'